Renault 5 har fået en fransk bøllebror

Renault 5 E-Tech har allerede vist, at danskerne godt kan lide små elbiler med charme. Nu kommer den mere temperamentsfulde udgave. Alpine A290 er landet i Danmark, og selv om den deler platform, batteri og grundform med Renault 5, er den udviklet til en helt anden type køber. Hvor Renault 5 er den smarte og effektive hverdagsbil, er A290 den franske hot hatch-version til dem, der gerne vil have mere bid i rattet.

Det er med andre ord bilen til dem, der synes, at elbiler ofte er hurtige – men sjældent rigtig sjove.

Renault 5 med muskler

A290 bygger på Renault Groups AmpR Small-platform og har samme 52 kWh batteripakke som Renault 5 E-Tech. Men Alpine har arbejdet markant videre med teknikken. Sporvidden er øget med 60 millimeter, skærmene er bredere, undervognen er strammere, og styretøjet er sat op til en mere direkte køreoplevelse. Den har også Brembo-bremser med firestemplede kalibre, multilink-baghjulsophæng og softwarestyret torque vectoring, der skal gøre bilen mere villig i sving.

Derudover får føreren adgang til avancerede køreprogrammer, performance-telemetri og en overtake-knap, der giver et kortvarigt boost.

– A290 er ikke bare en Renault 5 med mere effekt – det er en selvstændig Alpine med eget chassis-set up, software og køredynamik, siger Søren Hyltoft, kommunikations- og marketingchef hos RN Danmark.

Op til 220 hk

Alpine A290 kommer i tre versioner i Danmark. Indstigningsmodellen hedder GT og har 180 hk. Den klarer 0-100 km/t på 7,4 sekunder, har en topfart på 160 km/t og en WLTP-rækkevidde på 380 kilometer. Prisen begynder ved 264.990 kroner.

Vil man have den skarpere udgave, hedder valget GT Performance. Her stiger ydelsen til 220 hk, 0-100 km/t falder til 6,4 sekunder, og topfarten øges til 170 km/t. Prisen er 279.990 kroner.

Topmodellen GTS har samme 220 hk, men lægger mere luksus oveni med blandt andet nappa-læder, Devialet-lydanlæg med ni højttalere og særlige designdetaljer. Den koster 294.990 kroner.

Alle udgaver lader med 11 kW AC og op til 100 kW DC. Rækkevidden er 380 kilometer i GT og 360 kilometer i GT Performance og GTS.

Elbil med mere karakter

A290 bliver ikke den billigste lille elbil. Den bliver heller ikke den med længst rækkevidde eller hurtigst opladning. Til gengæld rammer den noget, der stadig er mangel på i elbilmarkedet: en kompakt bil med sportslig attitude og et klart fokus på køreglæde.

Det gør den til et interessant alternativ for dem, der overvejer Renault 5 E-Tech, men gerne vil have mere performance og et mere eksklusivt badge i fronten.

Alpine A290 kan ses og prøves hos fire danske forhandlere fra weekenden 6.-7. juni. På Sjælland er det Krogsgaard i Gentofte, på Fyn Autohuset Vestergaard i Odense, mens Bjarne Nielsen i Herning og Ejner Hessel i Aarhus står for salget i Jylland.

Se og sammenlign de forskellige varianter af Alpine A290 på Elbilguiden.

Renault 5 har fået en fransk bøllebror